Distrikto Westerwald

La distrikto Westerwald [Vestavalt], germane Westerwaldkreis, situas en la germana federacia lando Rejnlando-Palatinato - pli-malpli meze inter la urbegoj Frankfurto ĉe Majno kaj Kolonjo. Ĝia sidejo estas la urbo Montabaur. Fine de decembro 2024 en la distrikto vivis 207 803 loĝantoj sur areo de 989,05 kvadrataj kilometroj. Tio rezultigas loĝdenson de 210 loĝantoj/km². Sian nomon al la distrikto donas la arbaroriĉa mezmontaro Westerwald. La estingita vulkano Fuchskaute kun alteco de 657,3 metroj super marnivelo estas la plej alta monto de la mezmontaro kaj distrikto. Ĝi situas sur la teritorio de la komunumo Willingen. Komunumaroj La distrikto Westerwald je la stato fine de 2024 konsistas el dek komunumaroj, administraj ligoj de pluraj najbaraj komunumoj, kun sume 192 tiaj unuopaj lokaj komunumoj. La plej granda komunumaro estas la komunumaro Montabaur kun 41 545 loĝantoj, la plej malgranda la komunumaro Höhr-Grenzhausen kun 13 530 loĝantoj. La plej granda unuopa loka komunumo estas la urbo Montabaur kun 14 884 loĝantoj, la plej malgranda loka komunumo estas Heuzert kun 122 loĝantoj. La unuopaj komunumaroj estas (en alfabeta ordigo, inter krampoj la nombroj de unuopaj komunumoj): komunumaro Bad Marienberg (18), komunumaro Hachenburg (33), komunumaro Höhr-Grenzhausen (4), komunumaro Montabaur (25), komunumaro Ransbach-Baumbach (11), komunumaro Rennerod (23), komunumaro Selters (21), komunumaro Wallmerod (21), komunumaro Westerburg (24) kaj komunumaro Wirges (12). Partneraj rilatoj La distrikto havas partnerajn rilatojn interalie kun la urbodistrikto Steglitz-Zehlendorf de Berlino